Dolly Parton

La **Dolores Rebecca Parton**, cognossuda come **Dolly Parton** (Sevierville, Tennessee, 19 de jenar 1946) l'è una cantautora, atora e musicista stadunidensa, famosa soratœt per la soa contribuzion al jener country.

In plœ de quater dexegn de carriera discografiga la s'è guadagnada el nom de "rejina de la musiga country", con vinticinc singoi rivads in cima ai classifege americane e quarantun album rivads ind la *top ten*.
Insema a Reba McEntire, l'è l'uniga artista country a hir-ga tocad la prima posizion ind i classifege dei singoi almanc una volta per quater dexegn vun dree a l'olter. A cavall fra i agn otanta e i agn novanta la g'ha anc hid grand sœcess ind el jener pop.

De denter dei so bran musigai plussee famos i se pœl citar *[[I Will Always Love You]]* (diventad famos grazie a Whitney Houston qe la g'ha realizad una reinterpretazion qe l'è stada fra i singoi de major sœcess de la storia de la musiga pop), *[[Jolene]]*, *9 to 5* e *Coat of Many Colors*. Segn carateristig de Dolly Parton i ènn el timber vocal (l'è una sopran), un fort e a volte esajerad sens de l'umorism e un aspet particolarment vistos, derivad anc de nœmeros intervents de qirurjia plastiga. L'è anc cognossuda per la so ativitaa de volontariat; la *Fondazion Dollywood* de lee creada e dirijida, la se ocupa principalment de l'alfabetizzazion dei s'ciets. Dolly l'è po cognossuda perqè l'è la fondadora del parc de divertiments Dollywood qe al se trova in Tennessee, vixin a Nashville.

## Biografia
La Dolly Parton l'è nassuda a Sevierville, una citaa picinina de campagna del Tennessee oriental, ai pè dei Smoky Mountains. L'era la quarta de dodex fradei, tants dei quai i g'ha fait carriera come artists; intra qests i se pœl regordar Stella Parton (po anc lee cantanta, nassuda ind el 1949) e Randy Parton (cantant e om d'afar, nassud ind el 1953). La soa l'era una familia estremament povera, come la Parton de spess la regorda ind i soe interviste e in vergœne dei so canzon plussee autobiografige, compagn de *Coat of Many Colors*. L'era anc una familia relijosa miga poc, de orientament pentecostal; el stess pader de Dolly l'era un predicador. Fin de picina, la Parton la g'ha ambiad a cantar ind i ciexe e qeste soe raix musigai le se refletissen ind la soa produzion musigal in studi e in viv, qe la includiss nœmeros *spiritual*. Prima de compir dex agn la g'hiva ja cantad in program radiofonig e televisiv locali de l'area del Tennesse oriental, compagn qe el famos show de Cas Walker, qe l'andava in onda sœ la radio WIVK-FM e sœl canal televisiv WBIR-TV de Knoxville. A tredex agn la g'ha scrivud un quai bran per la *[[Goldbang Records]]*, una picina etiqeta discografiga de la Louisiana e la s'era esibida ind el program radiofonig Grand Ole Opry de Nashville (per l'emitenta radio WSM), indoqe la g'ha cognossud el cantautor Johnny Cash, qe al g'ha po hid un rœl important ind l'incorajar-la a segœtar ind la carriera musigal Apena finids i studi ind el 1964, la Parton la s'è trasferida a Nashville in busca de furtuna ind el business de la musiga country.

El prim grand sœcess de la Parton come solista l'è stait el bran *[[Jolene]]*, qe al g'ha tocad la prima posizion ind i classifege. El bran l'è anc'mò un dei plœ famos de la Parton e l'è stait metud da la revista *[[Rolling Stone]]* ind la *lista dei 500 millior canzon de tœts i temp*. Dop de *Jolene* e *I Will Always Love You*, la Parton la g'ha ambiad a tœver una serie de sœcess, con vot singoi rivads ind la prima posizion dei classifege del 1974 al 1980. El sœcess al g'ha dait a la Dolly la possibilitaa de hvir-ga un propi program televisiv, ciamad *Dolly!* (1976-1977) e de produxer in propi i so album. I soe canzon i ènn insí diventade talment celebre qe tants artists i g'ha vœlud far-n dei reinterpretazion; fra qei qí i se pœl cuntar Rose Maddox, Kitty Wells, Olivia Newton-John, Emmylou Harris e Linda Ronstadt.

Al principi dei agn '80, la Parton la g'ha ambiad a diversificar la soa ativitaa artistega e professionala po anc fœra de l'ambit musigal, insí la g'ha fait un debut come atora cinematografiga in banda a Jane Fonda ind el 1980 col film *[[Dai 9 ai 5... orari continuad]]* (la soa colona sonora la g'ha el singol *9 to 5* de la stessa Dolly). Dop del sœcess de qell film la Dolly la g'ha fait olter film. I ènn nœmerose anc i comparide de la Dolly ind serie televisive, compagn de la serie *[[Hannah Montana]]* ind la qual la Parton la g'ha interpretad la zia de la protagonista Hannah Montana (interpretada da Miley Cyrus de la qual la Parton, per dir-la tœta, l'è la madrina).

A la metaa dei agn '80 la Parton la g'ha metud sœ el parc de divertiments Dollywood, a Pigeon Forge, ind el Tennessee. La strutura la g'ha guadagnad un sœcess grandissim e ind i agn seguents la g'ha segœtad a desvilupar-s; incœú la dà el lavorar a quasi 3000 persone. A partir de Dollywood la Parton la g'ha costruid un picinin imper de struture de divertiments, qe incœú i includissen fra l'olter un parc aquatig (Dollywood's Splash Country) e la cadena de teater-ristorant Dixie Stampede.

El penultim album publigad de la Parton l'è *[[Better Day]]*, vegnud fœr ind el 2011 con l'etiqeta discografica de la stessa Dolly, la Dolly Records. El 13 de jenar 2012 l'è vegnid fœr el film *[[Joyful Noise]]* ind el qual la Dolly la recita in banda a Queen Latifah e Keke Palmer. Ind el 2014 el vegn fœr l'ultim disc de la Dolly, *[[Blue smoke]]*.

## Prem e Recognossiments
El so nom l'è stait metid ind la *[[Songwriters Hall of Fame]]*.

Per el so contribut a l'industria musigal, la g'è staita dedicada una stella sœ la Hollywood Walk of Fame al 6712 de Hollywood Blvd.

Ind el 2011 al g'è stait assegnad un Grammy Award a la carriera.

## Filmografia

### Serie televisive

## Discografia
* *[[Hello, I'm Dolly]]* (1967)
* *[[Just Because I'm a Woman]]* (1968)
* *[[In the Good Old Days (album)|In the Good Old Days]]* (1969)
* *[[My Blue Ridge Mountain Boy]]* (1969)
* *[[The Fairest of Them All (album)|The Fairest of Them All]] (1970)
* *As Long As I Love* (1970)
* *A Real Live Dolly* (dal vivo, 1970)
* *The Golden Streets of Glory* (1971)
* *Joshua* (1971)
* *Coat of Many Colors* (1971)
* *Touch Your Woman* (1972)
* *My Favorite Songwriter: Porter Wagoner* (1972)
* *My Tennessee Mountain Home* (1973)
* *Bubbling Over* (1973)
* *Jolene* (1974)
* *Love Is Like a Butterfly* (1974)
* *The Bargain Store* (1975)
* ** (1975)
* *All I Can Do* (1976)
* *You Are* (1977)
* *New Harvest... First Gathering* (1977)
* *Here You Come Again* (1977)
* *Heartbreaker* (1978)
* *Great Balls of Fire* (1979)
* *Dolly, Dolly, Dolly* (1980)
* *9 to 5 and Odd Jobs* (1980)
* *Heartbreak Express* (1982)
* *The Best Little Whorehouse In Texas* (colonna sonora, 1982)
* *Burlap and Satin* (1983)
* *The Great Pretender* (1984)
* *Rhinestone* (colonna sonora, 1984)
* *Real Love* (1985)
* *Rainbow* (1987)
* *White Limozeen* (1989)
* *Home for Christmas* (1990)
* *Eagle When She Flies* (1991)
* *Straight Talk* (colonna sonora, 1992)
* *Slow Dancing with the Moon* (1993)
* ** (dal vivo, 1994)
* *Something Special* (1995)
* *Treasures* (1996)
* *Hungry Again* (1998)
* *Precious Memories* (1999)
* *The Grass Is Blue* (1999)
* *Little Sparrow* (2001)
* *Halos & Horns* (2002)
* *For God and Country* (2003)
* *Those Were the Days* (2005)
* *The Very Best of Dolly Parton* (raccolta, 2007)
* *Backwoods Barbie* (2008)
* *Dolly Parton* - Live From London 2010
* *Better Day* - (2011)
* *Blue Smoke* - (2014)

== Curiositaa ==
La celebra [[Dolly (pera)|pera Dolly]], prim mamifer clonad de la storia, la ciapa el nom propi de Dolly Parton.
El nom "Dolly" l'è nassud defait del sujeriment del so allevador in onor a la prosperosa cantanta country, dait qe la cellula clonada l'era una cellula mamaria.

== Note ==
<references/>

== Bibliografia ==
* Fred Bronson (2006), *Chart Beat*, Billboard.
* Johnny Cash (1998), *Cash: The Autobiography*.
* Alanna Nash (1978), *Dolly*, Reed Books, Los Angeles, ISBN 0-89169-523-0.
* Joel Whitburn (2005), *Top Country Songs 1944–2005'', Billboard/Record Research Inc., ISBN 0-89820-165-9.

## Ligam sœ la red
* La pajina de Dolly Parton ind el IMDB